આપણે ભલે ઝાઝી હૉલીવુડની ફિલ્મો જોતા ન હોઈએ, પરંતુ જાણવા જેવી વાત એ છે કે ત્યાં ગાય રિચી નામના ટૅલન્ટેડ ડિરેક્ટરે ‘આયર્ન મૅન’ ફેમ અભિનેતા રૉબર્ટ ડાઉની જુનિયરને લઈને શેરલૉક હોમ્સની ફિલ્મસિરીઝ ફરીથી શરૂ કરી છે. આ ફિલ્મોમાં અત્યારના યુગની સ્ટાઇલો સાથે વિક્ટોરિયન યુગનું ઇંગ્લૅન્ડ જીવંત કરવામાં આવ્યું છે. કંઈક આવી જ ગણતરી ‘ડિટેક્ટિવ બ્યોમકેશ બક્ષી’ના ડિરેક્ટર દિબાકર બૅનરજીના દિમાગમાં પણ ચાલતી લાગે છે. દિબાકરનો બ્યોમકેશ બીજા વિશ્વયુદ્ધના ગાળામાં કેસ સૉલ્વ કરે છે, પરંતુ વચ્ચે આવતાં ગીતો અને બૅકગ્રાઉન્ડ મ્યુઝિક અત્યારના કોઈ સ્ટાઇલિશ થ્રિલરની જ યાદ અપાવે છે. થિયેટરની સીટ જાણે કોઈ ટાઇમ-ટ્રાવેલ મશીન હોય એ રીતે આપણે સાત દાયકા પહેલાંના કલકત્તામાં પહોંચી જઈએ છીએ. ટ્રામ, ઘોડાગાડી, માણસ દ્વારા ખેંચાતી રિક્ષા, વિન્ટેજ ગાડીઓ, મિલનાં ભૂંગળાં, હવાઈ બૉમ્બમારા પહેલાં વાગતી સાઇરનો, ‘લાઇફ’ અને ‘ઇન્સાઇડ ડિટેક્ટિવ’ જેવાં મૅગેઝિનો, એ સમયની જાહેરખબરો-ફિલ્મો આ બધાંથી છલકાતું ઑથેન્ટિક કલકત્તા. ફિલ્મની સ્ક્રીન જાણે કૅન્વસ હોય એ રીતે બૅનરજીએ વીતેલા યુગનું કલકત્તા ચીતર્યું છે. એટલે આર્ટ-ડિરેક્શનને ફુલ માક્ર્સ. અલગ-અલગ ઍન્ગલ્સથી શૉટ્સ ઝીલતી સિનેમૅટોગ્રાફી પણ એકદમ મસ્ત છે.